Arab bevándorlónak nézték, lefejelték a budapesti Árkád előtt
Rézműves Benjámin Dániel állapotos feleségével sétált, amikor a pláza előtt két férfi rájuk támadt.
Facebook-oldalán számot be arról Rézműves Benjámin Dániel, hogy péntek délután a budapesti Árkád bevásárlóközpont előtt megtámadták őt és állapotos feleségét. A pár sétált, amikor Rézműves elmondása szerint két kopasz férfi rájuk kiáltott, majd egyikük a szeme közé fejelt.

A poszt szerint a két férfi azt üvöltözte nekik, hogy

  Mocskos arab bevándorlók vagytok, húzzál el a terhes asszonyoddal, mert csak szaporodni tudtok!!!

Rézműves az eset után egy képet is feltöltött a Facebookra, ezen jól látszik, hogy megsérült a bántalmazás miatt.

A férfi szerint egyértelműen azért támadták meg, mert arabnak nézték, az eset pedig "az évi több száz milliárd forintból működő folytonos kormányzati gyűlölet-propaganda" miatt történt. "Magyarország nagyon rossz útra tévedt. A félelmekben nincs szabadság" - írta a bejegyzéshez.

Rézműves a támadásról szóló poszt előtt egy másikban arról írt, hogy a Demokratikus Koalíció színeiben polgármester-jelölt lesz Hodászon.

Rézműves egyébként a Mérce egyik szerzője, adatlapján az olvasható, hogy "szatmári cigány bölcsész, a Pázmány Péter Katolikus Egyetem politológia szakos hallgatója. Főbb érdeklődéseim: kisebbségpolitika, roma politikai reprezentáció, társadalmi interszekcionalitás".
bevándorlók bevándorlás arabok Árkád Budapest